9. การควบคุมภายใน

ธนาคารตระหนักถึงความสำคัญของระบบการควบคุมภายในต่อการดำเนินธุรกิจอย่างมีประสิทธิผล
จึงได้แต่งตั้งคณะกรรมการตรวจสอบ
เพื่อให้ปฏิบัติภารกิจตามที่คณะกรรมการธนาคารมอบหมายในการควบคุมดูแลการปฏิบัติงานภายใน
โดยคณะกรรมการตรวจสอบ มีการประชุมเป็นประจำทุกเดือน
เพื่อพิจารณาทบทวนความเพียงพอของระบบการควบคุมภายใน
โดยมีการบริหารจัดการความเสี่ยงอย่างเหมาะสมและการรายงานทางการเงินที่เพียงพอครบถ้วน
รวมทั้งทบทวนประสิทธิผลของงานด้านตรวจสอบภายในและทีมกำกับการปฏิบัติงานและสอบทานสินเชื่อ
นอกจากนี้
ยังมีการประชุมร่วมกับฝ่ายจัดการและผู้สอบบัญชีรับอนุญาตเพื่อปรับปรุงแก้ไขจุดบกพร่องในโครงสร้างหรือการดำเนินงานด้านการควบคุมภายในได้อย่างทันเหตุการณ์

-   องค์กรและสภาพแวดล้อม

ธนาคารมีการจัดทำแผนงานประจำปี โดยมีการทบทวนแผนงานเป็นระยะๆในระหว่างปี
มีการสื่อสารให้พนักงานทั้งองค์กรได้ทราบเกี่ยวกับการปรับเปลี่ยนโครงสร้างองค์กรและระบบการทำงานต่างๆ
เพื่อให้พนักงานปฏิบัติงานได้อย่างถูกต้องและมีประสิทธิภาพ นอกจากนี้
ธนาคารยังมีการติดตามดูแลการปฏิบัติงานของพนักงานอย่างต่อเนื่องให้เป็นไปตามหลักจริยธรรมและจรรยาบรรณในการดำเนินธุรกิจและมีการปฏิบัติต่อลูกค้าอย่างเป็นธรรม

-   การบริหารความเสี่ยง

ธนาคารให้ความสำคัญต่อการบริหารและจัดการความเสี่ยง ทั้งจากปัจจัยภายในและภายนอก
โดยสายบริหารความเสี่ยงเป็นผู้กำหนดนโยบายและระเบียบงานต่างๆด้านบริหารความเสี่ยงของธนาคาร
คณะกรรมการบริหารความเสี่ยง (Risk Management Committee)
ได้รับการแต่งตั้งเพื่อกำหนดบทบาท หน้าที่ ความรับผิดชอบ
ตลอดจนประเมินผลการปฏิบัติงานให้เป็นไปตามแผนงานการบริหารความเสี่ยงที่กำหนดไว้

-   การควบคุมการปฏิบัติงานของฝ่ายบริหาร

ธนาคารมีการกำหนดและทบทวน ขอบเขต อำนาจหน้าที่
และอำนาจการอนุมัติวงเงินของผู้บริหารแต่ละระดับรวมทั้งมีการแบ่งแยกหน้าที่ระหว่างผู้บริหารระดับต่างๆอย่างชัดเจน
โดยจัดทำเป็นระเบียบงานที่เป็นลายลักษณ์อักษรอย่างชัดเจนและมีการทบทวนความเหมาะสมอย่างสม่ำเสมอ
การแบ่งแยกอำนาจหน้าที่ของผู้บริหารระดับต่างๆอย่างชัดเจนเป็นกลไกสำคัญในการถ่วงดุลอำนาจการบริหาร
(Check and Balance)

ในกรณีที่มีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือบุคคลที่เกี่ยวข้องกับบุคคลดังกล่าว
ฝ่ายบริหารจะนำเสนอคณะกรรมการธนาคารเพื่อพิจารณาทุกครั้ง
รวมทั้งมีการกำหนดนโยบายและระเบียบปฏิบัติในการให้สินเชื่อแก่ หรือลงทุนในกิจการที่ธนาคาร
ผู้ถือหุ้น หรือผู้บริหารระดับสูงของธนาคาร รวมทั้งผู้ที่เกี่ยวข้องมีผลประโยชน์เกี่ยวข้อง

นอกจากนี้ ธนาคารมีทีมกำกับการปฏิบัติงานและสอบทานสินเชื่อ
ทำหน้าที่ติดตามควบคุมการดำเนินงานของธนาคารให้เป็นไปตามกฎหมาย
และกฎระเบียบของหน่วยงานต่างๆ ที่เกี่ยวข้องกับธุรกิจของธนาคาร

-   ระบบสารสนเทศและการสื่อสารข้อมูล

ธนาคารใช้นโยบายและวิธีการทางการบัญชีตามมาตรฐานการบัญชีที่เป็นที่ยอมรับโดยทั่วไปและเหมาะสมกับธุรกิจของธนาคาร
ธนาคารมีการพัฒนาจัดการระบบข้อมูลสารสนเทศ
และระบบฐานข้อมูลอื่นๆอย่างต่อเนื่องเพื่อให้สามารถเรียกใช้ข้อมูลที่สำคัญๆ
ได้อย่างเพียงพอและทันต่อสถานการณ์ที่เปลี่ยนแปลงไป นอกจากนี้
ธนาคารมีระเบียบเกี่ยวกับระบบการควบคุมเอกสารสำคัญด้วยอิเล็กโทรนิกส์เพื่อใช้ในการติดตามและจัดเก็บเอกสารสำคัญต่างๆได้อย่างเหมาะสมและรัดกุม

-   ระบบการกำกับและติดตาม

ธนาคารมีระบบการกำกับและติดตามการปฏิบัติตามวัตถุประสงค์ กลยุทธ์ ระเบียบวิธีปฏิบัติ
กฎหมายและกฎระเบียบที่เกี่ยวข้อง ตลอดจนระบบการควบคุมภายในที่ธนาคารกำหนดไว้ ทั้งนี้
ธนาคารมีการจัดทำแผนงานประจำปี
ซึ่งจะมีการทบทวนเป็นระยะๆเพื่อให้การดำเนินการมีประสิทธิผลและสอดคล้องกับสภาวการณ์ที่มีการเปลี่ยนแปลงอย่างรวดเร็ว
นอกจากนี้ คณะกรรมการตรวจสอบจะกำกับดูแลให้มีการปฎิบัติ ปรับปรุงแก้ไข
หรือการดำเนินมาตรการอย่างเป็นรูปธรรมตามข้อสังเกตหรือข้อเสนอแนะ
ตลอดจนติดตามผลการดำเนินการหรือการปรับปรุงแก้ไขตามข้อเสนอแนะอย่างสม่ำเสมอเพื่อให้มั่นใจว่าการดำเนินการตามข้อเสนอแนะนั้นให้ผลเป็นที่น่าพอใจ